b'\n_START_ARTICLE_\nFetge\n_START_SECTION_\nAnatomia\n_START_PARAGRAPH_\nEl fetge \xc3\xa9s un \xc3\xb2rgan de teixit tou i de color vermell vin\xc3\xb3s format per quatre l\xc3\xb2buls de mida i forma diferent. Es troba a la part dreta de l\'abdomen, per sota del diafragma, a la dreta de l\'est\xc3\xb3mac. A sobre del fetge es troba la ves\xc3\xadcula biliar, encarregada d\'emmagatzemar la bilis. En el cas dels humans adults en condicions no patol\xc3\xb2giques pesa entre 1,44 i 1,66\xc2\xa0kg. \xc3\x89s el segon \xc3\xb2rgan m\xc3\xa9s gros, nom\xc3\xa9s superat per la pell, i la gl\xc3\xa0ndula m\xc3\xa9s grossa del cos hum\xc3\xa0._NEWLINE_Hi ha dos grans vasos sanguinis que es connecten al fetge: un \xc3\xa9s l\'art\xc3\xa8ria hep\xc3\xa0tica i l\'altre, la vena porta. L\'art\xc3\xa8ria hep\xc3\xa0tica porta la sang des de l\'art\xc3\xa8ria aorta, mentre que la vena porta duu al fetge la sang amb nutrients procedent del tracte gastrointestinal, de la melsa i del p\xc3\xa0ncrees. Aquests vasos sanguinis se subdivideixen en capil\xc2\xb7lars que arriben a un l\xc3\xb2bul. Cadascun dels l\xc3\xb2buls est\xc3\xa0 format per milions de c\xc3\xa8l\xc2\xb7lules hep\xc3\xa0tiques que s\xc3\xb3n les c\xc3\xa8l\xc2\xb7lules metab\xc3\xb2liques b\xc3\xa0siques.\n_START_SECTION_\nTipus de c\xc3\xa8l\xc2\xb7lules\n_START_PARAGRAPH_\nDos tipus principals de c\xc3\xa8l\xc2\xb7lules poblen els l\xc3\xb2buls del fetge: de par\xc3\xa8nquima i c\xc3\xa8l\xc2\xb7lules no parenquim\xc3\xa0tiques. El 80% del volum del fetge est\xc3\xa0 ocupat per c\xc3\xa8l\xc2\xb7lules parenquim\xc3\xa0tiques conegudes com a hepat\xc3\xb2cits. Les c\xc3\xa8l\xc2\xb7lules no parenquim\xc3\xa0tiques constitueixen el 40% del nombre total de c\xc3\xa8l\xc2\xb7lules del fetge, per\xc3\xb2 nom\xc3\xa9s 6,5% del volum. Les c\xc3\xa8l\xc2\xb7lules endotelials sinuso\xc3\xafdals, les c\xc3\xa8l\xc2\xb7lules Kupffer i les c\xc3\xa8l\xc2\xb7lules estrellades hep\xc3\xa0tiques s\xc3\xb3n algunes de les c\xc3\xa8l\xc2\xb7lules no parenquim\xc3\xa0tiques que voregen la sinusoide hep\xc3\xa0tica.\n_START_SECTION_\nFlux sanguini\n_START_PARAGRAPH_\nLa vena espl\xc3\xa8nica i la vena mesent\xc3\xa8rica inferior presenten una anastomosi i despr\xc3\xa9s s\'ajunten amb la vena mesent\xc3\xa8rica superior per formar la vena porta, i porten sang venosa de la melsa, el p\xc3\xa0ncrees, l\'intest\xc3\xad prim i l\'intest\xc3\xad gros, de manera que el fetge pugui processar els aliments i els subproductes de la digesti\xc3\xb3._NEWLINE_Les venes hep\xc3\xa0tiques drenen directament a la vena cava inferior._NEWLINE_L\'art\xc3\xa8ria hep\xc3\xa0tica \xc3\xa9s generalment una branca del tronc cel\xc3\xadac, encara que en algunes persones \xc3\xa9s branca de l\'art\xc3\xa8ria mesent\xc3\xa8rica superior._NEWLINE_Aproximadament 3/4 del flux de sang que arriba al fetge prov\xc3\xa9 de la vena porta, mentre que l\'altre quart prov\xc3\xa9 de l\'art\xc3\xa8ria hep\xc3\xa0tica.\n_START_SECTION_\nFlux de bilis\n_START_PARAGRAPH_\nLa bilis produ\xc3\xafda al fetge es recull als canalicles biliars, que donen lloc als conductes biliars. Aquests drenen en els conductes hep\xc3\xa0tics drets i esquerres, que alternadament es combinen per formar el conducte hep\xc3\xa0tic com\xc3\xba. El conducte biliar (de la ves\xc3\xadcula biliar) s\'uneix amb el conducte hep\xc3\xa0tic com\xc3\xba per formar el conducte biliar com\xc3\xba._NEWLINE_La bilis es pot drenar directament al duod\xc3\xa8 a trav\xc3\xa9s del conducte hep\xc3\xa0tic com\xc3\xba o emmagatzemar en la ves\xc3\xadcula biliar via conducte biliar. El conducte hep\xc3\xa0tic i el pancre\xc3\xa0tic com\xc3\xba entren al duod\xc3\xa8 junts, en el que es coneix com a ampolla de Vater.\n_START_SECTION_\nLligaments peritoneals\n_START_PARAGRAPH_\nA part de lligaments que connecten el fetge amb el diafragma, el fetge est\xc3\xa0 cobert pel peritoneu visceral, una membrana fina que redueix la fricci\xc3\xb3 amb altres \xc3\xb2rgans. Per darrere el peritoneu \xc3\xa9s dobla sobre si mateix per formar el lligament falciforme i els lligaments triangulars drets i esquerres. Aquests lligaments no estan relacionats amb els lligaments anat\xc3\xb2mics "vertaders" i no tenen import\xc3\xa0ncia funcional, per\xc3\xb2 s\xc3\xb3n f\xc3\xa0cilment recognoscibles.\n_START_SECTION_\nL\xc3\xb2buls\n_START_PARAGRAPH_\nTradicionalment s\'ha dividit el fetge en quatre l\xc3\xb2buls basats en les caracter\xc3\xadstiques superficials. El lligament falciforme divideix el fetge en dos l\xc3\xb2buls anat\xc3\xb2mics: el l\xc3\xb2bul dret i el l\xc3\xb2bul esquerre._NEWLINE_A m\xc3\xa9s, t\xc3\xa9 dos l\xc3\xb2buls addicionals entre el dret i l\'esquerre. Aquests l\xc3\xb2buls s\xc3\xb3n el caudat (m\xc3\xa9s superior) i el l\xc3\xb2bul quadrat.\n_START_SECTION_\nRegeneraci\xc3\xb3\n_START_PARAGRAPH_\nEl fetge \xc3\xa9s l\'\xc3\xbanic dels \xc3\xb2rgans humans interns capa\xc3\xa7 de regenerar de manera natural el teixit perdut, amb un 25% del fetge es pot regenerar un fetge sencer una altra vegada. Tanmateix, no es tracta d\'una regeneraci\xc3\xb3 veritable sin\xc3\xb3 m\xc3\xa9s aviat d\'un creixement compensatori, els l\xc3\xb2buls que es perden no tornen a cr\xc3\xa9ixer, de manera que el creixement del fetge suposa la restauraci\xc3\xb3 de les seves funcions per\xc3\xb2 no la recuperaci\xc3\xb3 de la seva forma original. Aix\xc3\xb2 contrasta amb la veritable regeneraci\xc3\xb3, a la qual es restauren tant la funci\xc3\xb3 com la forma original._NEWLINE_Per a la majoria dels autors la regeneraci\xc3\xb3 hep\xc3\xa0tica es deu principalment als hepat\xc3\xb2cits, que normalment s\xc3\xb3n en estat de rep\xc3\xb2s o fase G0 del cicle cel\xc2\xb7lular per\xc3\xb2 que en produir-se una lesi\xc3\xb3 o una amputaci\xc3\xb3 passen a la fase G1 i a la mitosi passant per la fase G2. Aquest proc\xc3\xa9s \xc3\xa9s activat pels receptors de neurotrofines coneguts com a p75 o receptors de baixa afinitat i s\'atura quan el fetge torna a assolir la relaci\xc3\xb3 massa-volum original.\n_START_SECTION_\nGastronomia\n_START_PARAGRAPH_\nEl fetge de mam\xc3\xadfers i aus sovint \xc3\xa9s consumit com a aliment pels \xc3\xa9ssers humans. Els fetges d\'animals s\xc3\xb3n rics en ferro i vitamina A. La preparaci\xc3\xb3 m\xc3\xa9s coneguda \xc3\xa9s el fetge amb ceba, normalment a base de fetge de porc o de vaca i ceba fregida. _NEWLINE_El fetge tamb\xc3\xa9 es pot cuinar al forn, ser bullit, rostit o fregit. En alguns llocs es menja cru, com el sashimi de fetge de la cuina japonesa. Tamb\xc3\xa9 es fa servir per a la producci\xc3\xb3 de pat\xc3\xa9s com el pat\xc3\xa9 de fetge, foie gras, i d\'embotits com la botifarra de fetge o el peltruc de fetge. Entre altres productes elaborats a base de fetge cal mencionar el fetge picat (\xd7\x9b\xd7\x91\xd7\x93 \xd7\xa7\xd7\xa6\xd7\x95\xd7\xa5), un embotit de la cuina jueva que segueix les normes kosher, el leberwurst de la cuina de l\'Europa central (Alemanya, Hongria) i els figatells valencians que tamb\xc3\xa9 es troben a l\'Arag\xc3\xb3 amb el nom de fardeles._NEWLINE_Els fetges d\'alguns peixos tamb\xc3\xa9 tenen valor culinari i nutritiu, l\'oli de fetge de bacall\xc3\xa0 sovint s\'utilitza com a suplement diet\xc3\xa8tic. El fetge de la rajada era molt apreciat en la cuina tradicional, per\xc3\xb2 actualment els fetges d\'aquests peixos, havent adquirit mala fama, ja no es troben gaire com a plat. A Fran\xc3\xa7a es preparaven els "beignets de foie de raie" i el "foie de raie en croute", i a Anglaterra el "poached skate liver on toast".\n_START_SECTION_\nToxicitat\n_START_PARAGRAPH_\nDosis molt altes de vitamina A poden ser t\xc3\xb2xiques. El mariner rus Alexander Konrad, que acompany\xc3\xa0 el navegant Valerian Albanov durant una tr\xc3\xa0gica aventura sobre el gel polar fins a la Terra de Francesc Josep el 1912, va escriure sobre els terribles efectes de consumir fetge d\'\xc3\xb3s polar cru. El 1913, els exploradors ant\xc3\xa0rtics Douglas Mawson i Xavier Mertz van resultar enverinats, aquest \xc3\xbaltim fatalment, per menjar fetge de gos. Als EUA, l\'USDA especifica 3.000 micrograms per dia, com a l\xc3\xadmit m\xc3\xa0xim tolerable, que ascendeix a uns 50 g de fetge de porc cru._NEWLINE_ La intoxicaci\xc3\xb3 \xc3\xa9s menys probable com a resultat de consumir preparats a base d\'oli de vitamina A que amb preparats s\xc3\xb2lids o a base d\'aigua.\n_START_SECTION_\nAl\xc2\xb7lusions culturals\n_START_PARAGRAPH_\nEn la mitologia grega, Prometeu, va ser castigat pels d\xc3\xa9us per haver donat el secret del foc als \xc3\xa9ssers humans. Aix\xc3\xad que va ser encadenat a una roca on un voltor (o una \xc3\xa0liga) aniria menjant-se el seu fetge, que s\'aniria regenerant per sempre. (El fetge hum\xc3\xa0 \xc3\xa9s l\'\xc3\xbanic \xc3\xb2rgan intern que realment pot regenerar-se a si mateix en gran manera.)_NEWLINE_Molts pobles antics del Proper Orient i les zones mediterr\xc3\xa0nies practicaven un tipus d\'endevinaci\xc3\xb3 a trav\xc3\xa9s de l\'har\xc3\xbaspex, que tractava d\'obtenir informaci\xc3\xb3 examinant el fetge d\'ovelles i altres animals. _NEWLINE_El Talmud (tractat Berakhot 61B) es refereix al fetge com la seu de l\'enuig, amb la ves\xc3\xadcula biliar contrarestant-ho. _NEWLINE_A les lleng\xc3\xbces persa, urd\xc3\xba i hindi, el fetge (\xd8\xac\xda\xaf\xd8\xb1 o \xe0\xa4\x9c\xe0\xa4\xbf\xe0\xa4\x97\xe0\xa4\xb0 o jigar) es refereix en llenguatge figurat al coratge i la valentia. L\'expressi\xc3\xb3 jan e jigar significa literalment "la for\xc3\xa7a (pot\xc3\xa8ncia) del meu fetge" i \xc3\xa9s un missatge d\'afecte en urd\xc3\xba. En argot persa, jigar s\'utilitza com a adjectiu per a qualsevol cosa que \xc3\xa9s desitjable, especialment per les dones. En catal\xc3\xa0, tenir un bon fetge vol dir ser capa\xc3\xa7 de resistir situacions desagradables._NEWLINE_La llegenda de Liver-Eating Johnson diu que ell es menja i talla el fetge de cada home assassinat despr\xc3\xa9s del sopar. _NEWLINE_Els esquimals no mengen el fetge d\'\xc3\xb3s polar (el fetge d\'un \xc3\xb3s polar cont\xc3\xa9 tanta vitamina A com per ser verinosos per als \xc3\xa9ssers humans), o foques.'